ไทยแห่ส่งออกทองคำ ไตรมาส2พุ่ง8หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ตลาดส่งออกทองคำกลับมาคึกสุดในเดือน เม.ย. ยอดพุ่ง 1,138% คาดทะลุ 8 หมื่นล้านในไตรมาส 2
แหล่งข่าวจากกรมศุลกากร เปิดเผยว่า การส่งออกทองคำแบบไม่ขึ้นรูปที่ทรุดตัวลงมาในไตรมาสแรกของปีนี้กลับฟื้นตัวอย่างมากในเดือน เม.ย.ที่ผ่านมา โดยมียอดการส่งออกไปยังต่างประเทศถึง 995 ล้านเหรียญสหรัฐ หรือประมาณ 3.2 หมื่นล้านบาท เพิ่มขึ้นจากช่วงเดียวกันของปีก่อนถึง 1,138%
ขณะที่เมื่อรวมยอดการส่งออกทองคำในรอบ 4 เดือนที่ผ่านมา พบว่ามียอดรวมทั้งสิ้น 1,372 ล้านเหรียญสหรัฐ ลดลงจากช่วงเดียวกันของปีก่อน 54.7% แต่มีการคาดการณ์ในวงการค้าทองคำในไตรมาส 2 ของปีนี้น่าจะมียอดส่งออกทะลุ 8 หมื่นล้านบาทได้ แม้ว่าราคาขายในประเทศจะจูงใจก็ตาม
ทั้งนี้ มีการประเมินว่ายอดการส่งออกทองคำในเดือน พ.ค. จะมากกว่าเดือน เม.ย. อีกไม่น้อยกว่า 20%
ก่อนหน้านี้ นพ.กฤชรัตน์ หิรัณยศิริ ประธานกรรมการกลุ่มบริษัท เอ็มทีเอส โกลด์ แม่ทองสุก กล่าวว่า จากการตรวจสอบและวิเคราะห์ข้อมูลเกี่ยวกับธุรกิจการส่งออกทองคำของประเทศไทยในช่วงที่ผ่านมา พบว่าในช่วงไตรมาส 2 ของปีนี้ ธุรกิจส่งออกทองคำสามารถสร้างยอดส่งออกไปแล้วเป็นมูลค่ากว่า 6 หมื่นล้านบาท ถือได้ว่าเป็นตัวเลขการส่งออกของภาคธุรกิจที่มีอัตราที่ค่อนข้างเติบโตมาก โดยคาดว่าภายในสิ้นไตรมาส 2 นี้ ธุรกิจส่งออกทองคำโดยรวมน่าจะมีการขยายตัวได้ถึงประมาณ 8 หมื่นล้านบาท 
ขณะที่กลุ่มบริษัท เอ็มทีเอส โกลด์ แม่ทองสุกนั้นสามารถสร้างยอดการส่งออกทองคำในช่วง 2 เดือนของไตรมาส 2 ได้มากกว่า 50% ของยอดส่งออกรวม อันเป็นผลจากตลาดทองคำโลกมีความต้องการทองคำอย่างต่อเนื่อง ซึ่งส่งผลต่อเนื่องถึงราคาทองคำที่มีการปรับตัวสูงขึ้นอย่างต่อเนื่องในช่วง 12 เดือนที่ผ่านมา